ሀገሪቱ ከውጭ የግብርና ምርት የምታስገባበት ሁኔታ መቆም እንዳለበት ተገለጸ
አዲስ አበባ፡- ሀገሪቱ ከፍተኛ የሆነ በመስኖ ሊለማ የሚችል መሬት እያላት ከውጭ የግብርና ምርት የምታስገባበት ሁኔታ መቆም አለበት ሲሉ የውሀ መስኖ እና ኢነርጂ ሚኒስትሩ ዶክተር ኢንጅነር ስለሺ በቀለ አስታወቁ፡፡ ሚኒስትሩ ትናንት በአዲስ አበባ ከውጭ የሚገባውን የስንዴ ምርት በሀገር ውስጥ ምርት ለመሸፈን በሚያስችለው የእቅድ ትግበራ
ውይይት በተካሄደበት የምክክር መድረክ በተካሄደበት ወቅት እንደገለጹት፤ መስኖን በስፋት በመጠቀም ምርትና ምርታማነትን ለማሳደግ
ይሰራል። ኢትዮጵያ ከ1 ነጥብ 8 ሚሊየን ሄክታር መሬት 50 ሚሊየን ኩንታል በላይ የስንዴ ምርት በመስኖ በማልማት ማግኘት የሚያስችል
አቅም እንዳላት ሚኒስትሩ ጠቁመዋል። እስካሁን ሀገሪቱ እያገኘች ያለችው ምርት ግን 30 ሚሊየን ኩንታል ያህሉን ብቻ መሆኑን ጠቅሰዋል።
ይህን አሀዝ ከፍ ለማድረግ ብሎም የሀገሪቱን ምርትና ምርታማነት በስንዴ ልማት ዘርፍ ለማሳደግ መስኖን መጠቀም እንደሚገባ
አስታውቀዋል። የግብርና ሚኒስትር አቶ ኡመር ሁሴን፥ ለምርቱ መገኘት የጥጥ እና ሸንኮራ አገዳ እርሻዎችን በሜካናይዜሽን አስተራረስ
ስንዴ ለማምረት መታቀዱን ተናግረዋል። በአውሮፓውያኑ 2020 ከውጭ የሚገባውን የስንዴ ምርት ሙሉ በሙሉ በሀገር ውስጥ ምርት ለመሸፈን ብሄራዊ የእቅድ ትግበራ
ምክክር መካሄዱን የኤፍቢሲ ዘገባ አመልክቷል። ኢትዮጵያ አሁን ላይ ከሚያስፈልጋት ዓመታዊ የስንዴ ፍጆታ 17 ሚሊየን ኩንታሉን ከውጭ እንደምታስገባ በምክክር መድረኩ
ላይ ተነስቷል። በዓመት 67 ሚሊየን ኩንታል ስንዴ ኢትዮጵያ ለሀገር ውስጥ ፍጆታ የሚያስፈልጋት ሲሆን፥ 50 ሚሊየን ኩንታሉ በሀገር
ውስጥ ምርት የሚሸፈን ይሆናል ነው የተባለው። ከተለያዩ የሀገሪቱ አካባቢዎች የተውጣጡ ስንዴ አምራች ማህበራትና ባለሙያዎችም በምክክር መድረኩ ላይ ተገኝተዋል። እንደሀገር ለስንዴ ምርት ምቹ ናቸው ከሚባሉ አካባቢዎች በተጨማሪ የቆላማ አካባቢዎችንም በመስኖ ለማልማት እንደሚሰራ
በውይይቱ ተነስቷል። አሁን ላይ በሀገሪቱ 50 ሺህ ሄክታር መሬት በመስኖ በመልማት ላይ የሚገኝ ሲሆን፥ እየተገኘ ያለው ምርትም በሄክታር
ከ40 ኩንታል ያልዘለለ እንደሆነ ይነገራል። በመሆኑም አሁን ያለንን መሬት
ወደ 450 ሺህ ሄክታር በማሳደግ ያሉትን ችግሮች መቅረፍ እንደሚያስችል ተጠቁሟል።አዲስ ዘመን መስከረም 20/2012